題醉仙圖
作者：方回
朝代：宋

paragraphs: 晉七賢歟，唐八仙歟。
胸吞萬古，氣高九天。
糞土軒冕，膏肓林泉。
造性命之閫奧，眇文章之蹄筌。
見李耳於樹下，參伏羲於畫前。
爰養素於黄庭，亦存神於丹田。
既萬累之盡掃，惟一真之獨全。
生涯無他，糟丘酒船。
畫史遊戲，醉態蹁躚。
或相舁扶，或相攀牽。
或袒而舞，或跣而眠。
堂堂八尺，如頹玉山。
烱烱一寸，如珠在淵。
老夫一笑知其然，非愚非癡非狂顛。